ลุยไฟหุ้นเล็กต่ำบาทส่งท้ายปี
ปลุกผีเก็งกำไรคึกคักรับข่าวดีเตือนแมลงเม่าระวังเข้ากองไฟ
27 ธ.ค. 2555

ปลุกผีเก็งกำไรคึกคักรับข่าวดีเตือนแมลงเม่าระวังเข้ากองไฟ
ปลุกผีเก็งกำไรสนั่น เคาะกันไฟแลบ หุ้นต่ำมาวิ่งกันสลอนส่งท้ายปีมังกร “SLC” ซิลลิงขาด LL เกือบซิลลิง LIVE วิ่งเรียกแขก PAE เล่นแรลลี UV วิ่งโต้แดด
เจ้าหน้าที่การตลาด (มาร์เก็ตติง) กล่าวว่า นักลงทุนรายย่อยรายใหญ่ปลุกหุ้นตัวเล็กต่ำบาท และหุ้น 3 ตัวสิบบาท ขึ้นมาเก็งกำไรคึกคัก สลับช่วงที่หุ้นพื้นฐานตัวใหญ่พักตัวและเป็นหุ้นที่มีข่าวหนุน
หุ้นเล็กเก็งกำไรโดดเด่น เช่น หุ้นโซลูชั่น คอนเนอร์ (1990) ปรับตัวขึ้นแรงปิดชนเพดาน 0.98 บาท เพิ่มขึ้น 0.22 บาท หรือ 28.95% มูลค่าซื้อขายหนาแน่น 242.32 ล้านบาท
หุ้นลิฟวิ่งแลนด์ แคปปิตอล (LL) ปิด 0.35 บาท เพิ่มขึ้น 0.06 บาท มูลค่าซื้อขายพุ่งขึ้น 208.07 ล้านบาท 
หุ้นไลฟ์อินคอร์ปอเรชั่น (LIVE) ปิด 0.54 บาท เพิ่มขึ้น 0.04 บาท มูลค่าซื้อขาย 53.81 ล้านบาท และพีเออี (ประเทศไทย) หรือ PAE พุ่งแรง ปิด 2.84 บาท เพิ่มขึ้น 0.36 บาท หรือ 14.52% มูลค่าซื้อขายหนาแน่น 292.22 ล้านบาท รวมทั้งยูนิเวนเจอร์ (UV) มูลค่าซื้อขายมหาศาล 2,014.87 ล้านบาท ปิด 9.35 บาท เพิ่มขึ้น 0.30 บาท 
อย่างไรก็ตาม ตลาดหลักทรัพย์เตือน Trading Alert List กับหุ้น SLC และ LL ทันที เพื่อสอบถามสาเหตุที่ราคาและมูลค่าซื้อขายแรงผิดปกติ ว่ามีพัฒนาการใดๆ ที่เป็นสาเหตุให้หุ้นผิดปกติหรือไม่ ทั้งสอง บริษัทตอบไปทิศทางเดียวกันว่า ไม่มีพัฒนาการใดๆ หรือสารสนเทศอื่น ที่ส่งผลต่อการซื้อขายที่เปลี่ยนแปลงไป
“หุ้นที่ปลุกมาเล่นเป็นหุ้นที่มีเรื่องราว นักลงทุนต้องใช้ความระมัดระวังเพื่อไม่ให้เกิดความเสียหาย” มาร์เก็ตติง กล่าว